Imtella' Awwissu 29, 2021 - Aġġornata 29 Ta' Awwissu, 2021 7:31pm Rapport: Maria Muscat Għandha 42 sena, hi għalliema u omm ta' tlett itfal żgħar. Minkejja li kienet tbati minn sfidi ta' saħħa mentali u problemi ta' obeżità, rnexxielha mhux biss tnaqqas mill-piż, iżda anki timmudella u tirbaħ konkors tas-sbuħija. Fis-servizz li jmiss, tvm tkellem ma' Geraldine Ellul Magri li tagħti kuraġġ lil nisa, ommijiet u kull min iħossu waħdu fit-tbatija, biex jissielet għall-kuntentizza tiegħu. Geraldine Ellul Magri tgħid li meta kienet iżgħar kellha mumenti iebsin ħafna . . . kienet tiżen 'il fuq minn mitt kilo, batiet minn dipressjoni, u xħin tħares fil-mera tħossha persuna kerha ħafna. Tgħid li tant kienet mistħija, li dejjem b'rasha u għajnejha baxxuta u qajla tlissen kelma. "Meta tolqtok is-solitudni, tħossok waħdek u li kulma tagħmel m'hemmx skop, u meta tibda taħseb, dawn l-affarijiet tħossok ħażin. Li għamilt fittixt ftit għajnuna imma mbagħad sibt min għeni xi ftit u fl-aħħar mill-aħħar inti trid tkun". Geraldine hija għalliema, u għandha tlett itfal ċkejknin. Tistqarr li ma kinitx faċli li tissielet mad-dipressjoni u fl-istess ħin tlaħħaq max-xogħol u mat-trobbija ta' uliedha. Tgħid li minkejja li dam, iddeċidiet li l-unika triq kienet li tiġġieled is-sitwazzjoni. "Anki fil-ħażin li tara, tfittex il-pożittiv u tippjana xi ħaġa li tkun looking forward, mhix faċli għax xi kultant anki tħares lejn il-mera, ma tibdiex tara li hemm, tara kollox ħażin u dik il-kelma ta' ġid." Minbarra li ssieltet mad-dipressjoni, Geraldine irnexxielha wkoll tnaqqas mill-piż tant li bdiet timmudella u saħansitra daħlet f'konkors tas-sbuħija u rebħitu. Geraldine tappella biex kemm jista' jkun wieħed jgħaddi kelma ta' ġid lil ħaddieħor, għax jista' jsalva ħajja. "Ġieli jgħiduli kelma, u għandi ħbieb li meta jgħiduli anki jekk ftit, it puts me up u tkun taf li hemm xi ħadd jissaportjak dik tgħinek ħafna". Geraldine qalet li tixtieq li nies li jħossuhom qed jissieltu mad-depression, jew sfidi oħra, biex ifittxu l-għajnuna. "Kulħadd għandu tbatija, imma tapprezza s-sabiħ li għandek u x'kapaċi tagħmel, u nemmen li jekk tipprova tippjana li tqum, tagħmel kuraġġ, naħseb dik tgħin ħafna u ma taqtax qalbek" Meta tħares lura Geraldine tgħid li minn mara li kienet tħossha inutli, illum għax iġġieldet is-sitwazzjoni tħossha komda u kuntenta għal dak li hi, u qed tgħaddi din il-kuntentizza kemm lil uliedha u anki lill-istudenti tagħha.